KOMISIJOS SPRENDIMAS
2007 m. rugpjūčio 2 d.
iš dalies keičiantis Sprendimą 2007/27/EB, patvirtinantį tam tikras pereinamąsias priemones dėl žalio pieno pristatymo į perdirbimo įmones ir šio žalio pieno perdirbimo Rumunijoje pagal Europos Parlamento ir Tarybos reglamentų (EB) Nr. 852/2004 ir (EB) Nr. 853/2004 reikalavimus
(pranešta dokumentu Nr. C(2007) 3653)
(Tekstas svarbus EEE)
(2007/557/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
kadangi:
(1)
2006 m. gruodžio 22 d. Komisijos sprendimu 2007/27/EB, patvirtinančiu tam tikras pereinamąsias priemones dėl žalio pieno pristatymo į perdirbimo įmones ir šio žalio pieno perdirbimo Rumunijoje pagal Europos Parlamento ir Tarybos reglamentų (EB) Nr. 852/2004 ir (EB) Nr. 853/2004 reikalavimus (1), nustatyti pieno perdirbimo įmonių Rumunijoje, kurios atitinka Reglamente (EB) Nr. 852/2004 išdėstytus struktūrinius reikalavimus („ES reikalavimus atitinkančios įmonės“) ir kurioms leidžiama priimti ir perdirbti žalią pieną, kuris neatitinka Reglamento (EB) Nr. 853/2004 reikalavimų („ES reikalavimų neatitinkantis pienas“), sąrašai.
(2)
Sprendimo 2007/27/EB priedo I skyriuje pateikiamas ES reikalavimus atitinkančių įmonių, kurioms leidžiama priimti ir neatskyrus perdirbti ES reikalavimus atitinkantį ir jų neatitinkantį pieną, sąrašas; to priedo II skyriuje pateikiamas ES reikalavimus atitinkančių įmonių, kurioms leidžiama priimti ir atskirai perdirbti ES reikalavimus atitinkantį ir jų neatitinkantį pieną, sąrašas.
(3)
Kai kurios įmonės, nurodytos Sprendimo 2007/27/EB priedo II skyriaus sąraše, turi praktinių sunkumų tinkamai tvarkyti dvi atskiras gamybos linijas. Kai kurios iš jų nusprendė perdirbti tik ES reikalavimus atitinkantį pieną ir todėl jos turėtų būti išbrauktos iš Sprendimo 2007/27/EB priedo II skyriuje pateikto sąrašo. Kitos įmonės nusprendė neatskyrus perdirbti ES reikalavimus atitinkantį ir jų neatitinkantį pieną, ir todėl jos iš to sąrašo turėtų būti išbrauktos ir įtrauktos į to priedo I skyriuje pateiktą sąrašą.
(4)
Be to, kai kurios įmonės, kurios neatitinka visų Bendrijos struktūrinių reikalavimų, turėtų būti išbrauktos iš Sprendimo 2007/27/EB priede pateiktų sąrašų.
(5)
Todėl Sprendimą 2007/27/EB reikėtų atitinkamai iš dalies pakeisti.
(6)
Siekiant aiškumo, Sprendimo 2007/27/EB priedas turėtų būti pakeistas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/27/EB priedo tekstas pakeičiamas šio sprendimo priedo tekstu.
2 straipsnis
Šis sprendimas yra skirtas valstybėms narėms.
Priimta Briuselyje, 2007 m. rugpjūčio 2 d.